גידי קורן

גדעון (גידי) קוֹרֵן (באנגלית: Gideon Koren; נולד ב-27 באוגוסט 1947) הוא מלחין, פזמונאי, סופר ורופא (רופא ילדים, פרמקולוג קליני וטוקסיקולוג) ישראלי-קנדי. מחברן של יצירות פופולריות לילדים בעברית. הלחין כ-400 שירים.

 קורות חיים 
גידי קורן נולד בתל אביב וגדל בקריית אונו. אביו היה המהנדס הראשי של תחנת הכוח רדינג של חברת החשמל בתל אביב. בשנת 1965 סיים את לימודיו בתיכון חדש בתל אביב. בצבא שירת כחובש קרבי בנח"ל. בהמשך, לאחר סיום לימודי רפואה ב-1974, הצטרף ליחידה הטקטית לחילוץ מיוחד (669).

קריירה מוזיקלית
קורן הלחין שירים רבים שכתב נתן יונתן, ובהם: "כמו בלדה" ("אם זר קוצים כואב"), "אם העולם", "שני אלונים", ושירים של אמיר גלבע כמו "שיר בבוקר בבוקר" ("פתאום קם אדם", בשיתוף עם שלמה ארצי) הידוע בביצועו של שלמה ארצי.
להקת "האחים והאחיות", שהקים קורן ב-1971, יצרה תקליט מהשירים של נתן יונתן לפי הלחנים של גידי קורן.
סגנון הכתיבה של נתן יונתן הלם את הלהקה. קורן הלחין גם משיריו של יהודה עמיחי, משורר בעל סגנון שונה לגמרי: "אלוהים מרחם על ילדי הגן", "סונטה בשניים" ("ובלילות חדרנו נאטם").

בפסטיבל הזמר והפזמון 1974 זכה קורן עם השיר שהלחין עם שלמה ארצי "הבלדה על ברוך ג'מילי" למילים של ארצי ובביצועו ובעיבוד של ירון גרשובסקי במקום הראשון.

בפסטיבל הזמר והפזמון 1980 זכה שירו של קורן "פזמון חוזר" בביצוע האחים והאחיות ובעיבודו של אלדד שרים
במקום הראשון.

לקדם אירוויזיון 1981 כתב קורן יחד עם יגאל בשן את המנגינה לשירו של יורם טהר לב "תן לי" ("מה שהיה, תשכח מזה"),
שהפך לאחד השירים המושמעים ביותר של יגאל בשן.

שירו "שובי דובי" בביצוע האחים והאחיות זכה בשנת 1976 במקום הראשון בפסטיבל שירי הילדים.

בין יצירותיו הרבות לילדים (פזמונים, תקליטים ומחזות-זמר): "פיץ העכבר", "הבובה פסטי", "שובי דובי", "טיול לארץ התווים" (קריינות וזמרה: שלמה ארצי) והמחזמר "זלמן יש לו מכנסיים".

קריירה רפואית
בשנת 1974 סיים קורן את לימודי הרפואה באוניברסיטת תל אביב. התמחה ברפואת ילדים בבית החולים שיבא (1980), ובשנת 1982 נסע להתמחות בפרמקולוגיה קלינית וטוקסיקולוגיה בבית החולים לילדים (SickKids ) ואוניברסיטת טורונטו (1986). ב-1986 הצטרף לסגל בית החולים ואוניברסיטת טורונטו, עד 2016. מ-2004 החזיק בקתדרה באוניברסיטת אונטריו המערבית. במהלך הקריירה פרסם 15 ספרי רפואה וכ- 1750 מאמרים מדעיים. קורן הוא מומחה בעל שם עולמי בתסמונת האלכוהול העוברי.

קורן נאלץ לוותר על רישיון הרופא שלו באונטריו קנדה עקב פרשה של אמינות מעבדתו בנושא זיהוי בשימוש בסמים של הורים.

כיום הוא מדען בכיר בתחום הפרמקולוגיה במכון המחקר של מכבי שרותי בריאות ומשמש פרופסור אורח באוניברסיטת תל אביב ומרצה בפקולטה לרפואה בצפת של אוניברסיטת בר-אילן ובפקולטה לרפואה של אוניברסיטת אריאל בשומרון.

חיים אישיים
קורן התגורר בטורונטו עד 2016, אז פרש מעבודתו בקנדה ושב לישראל. חי בתל אביב עם זוגתו ד"ר רחל פסטרנק, ואב לארבעה.

מפרסומיו
 פרוזאק בייבי, הקיבוץ המאוחד וספריית פועלים, 2013
 סימני חיים, הוצאת כנרת, זמורה-דביר, 2019
 הדובון והבובה, הוצאת יבנה
 הטיול לארץ התווים, הוצאת ישרא-תו
 העיקר הבריאות: לקסיקון רפואי לילדים שרוצים לדעת, הוצאת יבנה, 1993

קישורים חיצוניים




 דף על קורן הרופא ומחזאי הילדים
 גידי קורן באתר של להקת האחים והאחיות




 Jacques Gallant, Inside the career of Motherisk founder Dr. Gideon Koren, Toronto Star, November 22, 2014

  גידי קורן, הפרויקט של מפעל הפיס לתיעוד יוצרים במוזיקה הישראלית עם יואב קוטנר, מרץ 2017
 גידי קורן באסופת "מלחיני משוררים ישראלים" בעריכת דודו אלהרר, האתר של נילי דגן

הערות שוליים

קטגוריה:מלחינים ישראלים
קטגוריה:סופרי ילדים ונוער ישראלים
קטגוריה:משוררי ילדים ישראלים
קטגוריה:מחזאים כותבי עברית
קטגוריה:רופאי ילדים ישראלים
קטגוריה:רופאי ילדים יהודים
קטגוריה:רופאים יהודים קנדים
קטגוריה:פרמקולוגים יהודים
קטגוריה:טוקסיקולוגים
קטגוריה:סגל אוניברסיטת טורונטו
קטגוריה:סגל אוניברסיטאות בקנדה
קטגוריה:סגל אוניברסיטת אריאל בשומרון: בית הספר לרפואה
קטגוריה:ישראלים שהיגרו לקנדה
קטגוריה:בוגרי תיכון חדש
קטגוריה:פרמקולוגים ישראלים
קטגוריה:פרמקולוגים קנדים
קטגוריה:בעלי תואר דוקטור לרפואה מאוניברסיטת תל אביב
קטגוריה:קריית אונו: אישים
קטגוריה:ישראלים שנולדו ב-1947